
"Адамдарды емдеп, алғысына бөленгім келеді"
ОСЫДАН БЕС ЖЫЛ БҰРЫН М. ҚОЗЫБАЕВ АТЫНДАҒЫ СОЛТҮСТІК ҚАЗАҚСТАН УНИВЕРСИТЕТІ ЖАНЫНАН ЖОҒАРЫ МЕДИЦИНА МЕКТЕБІ АШЫЛДЫ. “АДАМ ЖАНЫНЫҢ АРАШАСЫ БОЛСАМ” ДЕГЕН АСҚАҚ АРМАННЫҢ ЖЕТЕГІНЕ ІЛЕСКЕН ҮНДІСТАНДЫҚ ЖАСТАРДЫҢ МЕДИЦИНА МЕКТЕБІНДЕ БІЛІМ АЛУ ҮШІН ҚЫЗЫЛЖАРҒА ТАБАН ТІРЕГЕНДЕРІНЕ ДЕ БЕС ЖЫЛДЫҢ ЖҮЗІ БОЛДЫ. ТУҒАН ЕЛІНЕН ЖЫРАҚТА “ЖАЛПЫ МЕДИЦИНА” МАМАНДЫҒЫНЫҢ ҚЫР-СЫРЫН МЕҢГЕРІП ЖҮРГЕН ЖАНДАРДЫҢ БІРІ - 4 КУРС СТУДЕНТІ АПИКША ШОТРИЯМЕН ӘҢГІМЕЛЕСУДІҢ СӘТІ ТҮСТІ.
Сіз неліктен медицина саласын таңдадыңыз?

Дәрігер болу бала кезімнен аңсаған арманым болатын. Есейе келе дәрігер жұмысының ауырлығын, маңыздылығын түсіндім. Дәрігер білімінің сапасына адамның денсаулығы ғана емес, өмірі де тәуелді. Ол өз міндетін жоғары кәсібилікпен, адамгершілікпен, жауап- кершілікпен атқарып, адамдарға жанқиярлықпен қызмет етуге дайын болуы керек. Мен науқастарға барынша көмектесіп, оларға үміт сыйлағым келеді. Сауығып кеткен адамдардың алғысына бөленіп, жүз- дерінен күлкі көрсем деймін.
· Қызылжардағы жоғары оқу орнына қалай түстіңіз?
- Өз елімде жүргенімде жауапты ведомствоның Қазақстанның қалаларына түлектерді жинап жатқанын білдім. Тізімнен Петропавл қаласын таңдадым да, өз шешімімді ата- анама айттым. Бастапқыда тұла бойымды қорқыныш сезімі биледі. Әкем мен анам да жыраққа жібергісі келмей, ұзақ ойланды. Басқа мемлекетте өзіңді не күтетінін білмейсің. Бірақ сапалы медициналық білім мен үшін маңызды болатын. Кейін университет өкілімен байланысқа шығып, менімен бірге жерлестерімнің де баратынын білдім. Қажетті құжаттарды аз уақыттың ішінде жинадым да, Қазақстанға жолға шықтым
-    Медицина мектебінде қай бағыт бойынша қай тілде білім алудасыз?
-  Мамандығым-“Жалпы медицина”. Ағылшын тілінде оқып жатырмын. Қас-қағым уақыт- тың ішінде зыр етіп 4 жыл да өте шықты. Енді бір жыл оқимын. Содан кейін білімімді басқа да жоғары оқу орындарында жалғастырғым келеді. Бүгінде өзімдей медицина мектебінде оқып жатқан 200-ден астам жерлесіммен бірге білікті мамандардың берген білімін санамызға тоқып, бос уақытымызда өзге жастармен араласып, мереке күндері қаланы аралап, қазақ ұлтының салт-дәстүрлерін үйреніп, студенттік шақтың қызықты сәттерін бастан кешіп жатырмыз.
-   Төрт жыл жаңа жағдайларға бой үшін аз уақыт емес...

- Екі мемлекет арасында айырмашылық көп. Тіл, дін, салт-дәстүр, дүниетаным, көз- қарас... Әйтсе де Қазақстаннан алған әсерім өте жақсы. Бәрі жылы қабылдап, қамқорлық көр- сетті. Біздің елде мұндай қасиеттер жоғары бағаланады. Петропавл қаласы шағын болғанымен, үйренісу басында қиынға соққаны рас. Адасқан кездеріміз де болды. Осы жаққа келген соң, нағыз суықтың қандай болатынын білдім. Бізде мұндай қатты суық болмайды. Әдетте Үндістанда қыс мезгілінде қалың киімді мүлдем алмаймыз. Жастар жеңіл киіммен жүріп үйреніп қалған. Қатарластарымызбен араласа жүріп орыс тілін біршама игеріп алдық.
- Ал қазақ тілін ше?
- Мемлекеттік тілді де үйреніп жатырмын. Қазақ тілі - өте әдемі тіл. Мағынасын түсінбе- сем де, қазақ студенттердің сөйлегеніне қарап тамсанамын. Басқа үнді студенттері де қазақ тіліне қызығады. Үзіліс арасында қазақ жастарымен кездескен кезде, олар “Сәлем”, “Қалың қалай?”, “Берші”, “Ал” деген сияқты қарапайым сөздерді үйретуге тырысады. Келесі жылдан бастап, жоғары оқу орнындағы қазақ тіліндегі курстарға жазылсам деймін.
· Болашақ медицина маманы ретінде  денсаулықты күтуге қатысты қатарластарыңа қандай кеңес берер едің?
- Адамның өмірлік мақсатын орындауы, сапалы өмір сүруі үшін денінің саулығы аса маңызды. Деннің сау болуын қадағалау қиын шаруа емес, әр адам өз ағзасына көңіл бөлсе, дер кезінде ем алып, өз өмірі үшін жауапкершілікті сезінсе болғаны. Адам барында бағалай білмейтін екі құндылық бар екен. Оның бірі уақыт болса, екіншісі - денсаулық. Шыны керек, көбіміз денсаулықтың қадірін біле бермейміз.
Денің сау болуы үшін дұрыс тамақтану маңызды. Сау адамның тамақ рационында ақуыз бен майлар, көмірсулар жеткілікті мөлшерде болуы шарт. Ет пен сүт өнімдері, көкөністер мен жемістер, табиғи әрі құнарлы тамақтарды тұтыну керек. Жастар болса пицца, гамбургер, фри сияқты тез дайындалатын тамақтарға, газды сусындарға, түрлі тәттілерге әуес.
Қазіргі таңда гаджеттер де денсаулыққа айтарлықтай кері әсерін тигізіп жатыр. Түнде кітап оқу, компьютер мен телефонды ұзақ пайдалану көзімізге, миымызға, жүйкемізге, гар- моналды жүйемізге үлкен қауіп төндіреді. Инновациялық технологияның ғасыры дегенімізбен гаджеттердің қолданысын барынша азайту керек. Әсіресе қорғаныс жүйесі толық қалып- таспаған балаларға мүлдем бермеген абзал.
Денсаулыққа кері әсерін тигізетін тағы бір фактор - темекі тарту, спиртті ішімдіктер пайдалану сияқты жаман әдеттер. Осының бәрі де өмірімізді қысқартады.
- Сұхбатыңызға рахмет!

